b'\n_START_ARTICLE_\nEcker\xc3\xb6 Line\n_START_SECTION_\nTaustaa\n_START_PARAGRAPH_\nRederiaktiebolaget Ecker\xc3\xb6 perustettiin vuonna 1961 hoitamaan Ruotsin, Suomen ja Ahvenanmaan v\xc3\xa4list\xc3\xa4 autolauttaliikennett\xc3\xa4. Nyky\xc3\xa4\xc3\xa4n yritys toimii emoyhti\xc3\xb6n\xc3\xa4 Ecker\xc3\xb6-konsernissa, johon kuuluu yhteens\xc3\xa4 viisi yrityst\xc3\xa4: varustamot Ecker\xc3\xb6 Line, Ecker\xc3\xb6 Linjen, Birka Cruises ja Ecker\xc3\xb6 Shipping sek\xc3\xa4 linja-autoyhti\xc3\xb6 Williams Buss. \xc3\x85landsresor on Ecker\xc3\xb6 Linjenin matkatoimiston nimi.\n_START_SECTION_\nHistoria\n_START_PARAGRAPH_\nEcker\xc3\xb6 Linen\xc3\xa4 tunnetun laivayhti\xc3\xb6n historia alkaa vuodesta 1994. Tuolloin Rederiaktiebolaget Ecker\xc3\xb6 ja ahvenanmaalainen Birka Line perustivat yhteisen yhti\xc3\xb6n liikenn\xc3\xb6im\xc3\xa4\xc3\xa4n Helsingin ja Tallinnan v\xc3\xa4lille nimell\xc3\xa4 Eestin Linjat. Syyskuussa 1994 linjalle bareboat-rahdattiin M/S Alandia, ja my\xc3\xb6hemmin toukokuussa 1995 linjalle tuotiin my\xc3\xb6s M/S Apollo._NEWLINE_Vuoden 1998 alussa Oy Eestin Linjat Ab Ltd vaihtoi nimens\xc3\xa4 Oy Ecker\xc3\xb6 Line Ab Ltd:ksi. Rederiaktiebolaget Ecker\xc3\xb6 osti Birka Linen osakkeet yhteisty\xc3\xb6yrityksest\xc3\xa4. Linjalla liikenn\xc3\xb6i M/S Alandia siihen asti, kunnes uusi Gotlandslinjenilt\xc3\xa4 ostettu Nord Gotlandia telakoitiin ja muutettiin M/S Nordlandiaksi. 10. helmikuuta 1998 uusi Nordlandia aloitti liikenteen Helsinki\xe2\x80\x93Tallinna-linjalla._NEWLINE_2. helmikuuta 2004 Rederi Ab Ecker\xc3\xb6 osti M/S Transparadenin Rederi Ab Engshipilt\xc3\xa4. Alus sai nimekseen M/S Translandia ja aloitti toukokuussa 2004 liikenn\xc3\xb6im\xc3\xa4\xc3\xa4n M/S Nordlandian parina palvellen l\xc3\xa4hinn\xc3\xa4 rahtiasiakkaita. Maaliskuusta 2009 alkaen rahtialus M/S Translandia liikenn\xc3\xb6i uudesta Vuosaaren satamasta Tallinnaan. Yhti\xc3\xb6n matkustaja-alus Nordlandia jatkoi liikenn\xc3\xb6inti\xc3\xa4 L\xc3\xa4nsisatamasta Tallinnan A-terminaaliin._NEWLINE_Helmikuussa 2012 varustamo ilmoitti ostaneensa Italiasta M/S Moby Freedom -nimisen laivan asettaakseen sen uudelleen nimettyn\xc3\xa4 Helsinki\xe2\x80\x93Tallinna-reitille. Alukselle j\xc3\xa4rjestettiin nimikilpailu, jossa sen nimeksi valittiin M/S Finlandia. Se korvasi M/S Nordlandian joulukuussa 2012._NEWLINE_Finlandian tultua liikenteeseen Ecker\xc3\xb6 Line ilmoitti myyneens\xc3\xa4 M/S Translandian ja asettavansa M/S Nordlandian rahtiliikenteeseen Vuosaaresta Tallinnaan. Kes\xc3\xa4kuussa 2013 varustamo ilmoitti myyneens\xc3\xa4 M/S Nordlandian Belizeen Isabella Cruise Companylle.'